เศรษฐกิจปี53 ทะลุ8%
คลังสรุปเศรษฐกิจปี 2553 พุ่ง 8.1% เตรียมปรับประมาณการปี 2554 เชื่อหลังเลือกตั้งเศรษฐกิจรุ่ง
28 ม.ค. 2554

คลังสรุปเศรษฐกิจปี 2553 พุ่ง 8.1% เตรียมปรับประมาณการปี 2554 เชื่อหลังเลือกตั้งเศรษฐกิจรุ่ง
นายนริศ ชัยสูตร ผู้อำนวยการเศรษฐกิจการคลัง(สศค.) กล่าวว่า เศรษฐกิจไทยไตรมาส 4 ปี 2553 ขยายตัวมากกว่าที่คาดไว้ ผลิตภัณฑ์มวลรวมในประเทศ (จีดีพี) ขยายตัว 4.5% ต่อปี จากที่คาดไว้ที่ 3.5% ต่อปี และส่งผลให้เศรษฐกิจในปี 2553 ขยายตัวเพิ่มขึ้นเป็น 8-8.1% สูงกว่าที่คาดไว้ว่าจะขยายตัวได้ 7.8% ขณะที่จีดีพีในปี 2554 คาดว่าจะมีการปรับเพิ่มขึ้น จากที่ประมาณการณ์ไว้ว่าจะขยายตัว 4-5%
ทั้งนี้ เศรษฐกิจไทยในไตรมาส 4 ปี 2553 ขยายตัวต่อเนื่อง การบริโภคภาคเอกชนสะท้อนจากการจัดเก็บภาษีมูลค่าเพิ่มอยู่ที่ 10.4% เพิ่มจากเดือนก่อนที่ 9.7% การส่งออกรูปดอลลาร์สหรัฐขยายตัวเพิ่ม 20.8% เมื่อเทียบช่วงเดียวกันปีก่อน การลงทุนภาคเอกชน สะท้อนจากการนำเข้าสินค้าทุนขยายตัว 13.6%
ขณะที่เสถียรภาพเศรษฐกิจอยู่ใน เกณฑ์ดี อัตราเงินเฟ้อเดือน ธ.ค.2553 อยู่ที่ 3% อัตราว่างงาน 1% หนี้สาธารณะต่อจีดีพีอยู่ที่ 41.4% ทุนสำรองระหว่างประเทศอยู่ที่ 1.72 แสนล้านดอลลาร์สหรัฐ สูงกว่าหนี้ต่างประเทศระยะสั้น 3.9 เท่า
สำหรับ เศรษฐกิจในปี 2554 มีความเสี่ยงจากเศรษฐกิจประเทศคู่ค้า ปัญหาการเคลื่อนย้ายเงินทุน ราคาน้ำมันผันผวน อัตราเงินเฟ้อสูงแต่คาดว่าไม่เกิน 3% ต่อปี
นายนริศ กล่าวว่า ปัญหาการเมืองขณะนี้ ไม่ส่งผลต่อการขยายตัวของเศรษฐกิจไทย การบริโภค การผลิต ยังขยายตัวได้ดี การเลิกจ้างงานภาคการท่องเที่ยวลดลง อย่างไรก็ตาม เชื่อในปีนี้จะมีการเลือกตั้งใหม่ ซึ่งจะทำให้เศรษฐกิจลดแรงกดดันจากปัญหาการเมือง